Document ID: /roh_data/filtered/fineweb-2-filterrobots_roh.jsonl.gz/51646

L'ura da sulegl sin la plazza Arcas è vegnida construida l'onn 1982. Ella saja fetg moderna, di l'amatur d'astronomia Claudio Abächerli. L'ura mussa il temp però mo tranter las 12:00 e las 20:00. Quai perquai ch'il sulegl traglischa pir davent da mezdi la fassada ch'è drizzada en direcziun vest.
Las atgnadads da l'ura: 2 temps e la data
Las bleras uras da sulegl inditgeschian il temp local, di Claudio Abächerli che abitescha en il Vallais en ha ragischs en il Mesauc. Auter è quai tar quest'ura: Ella mussa era il temp europeic central. Vul dir: il temp che nus vesain sin l'ura da bratsch u il telefonin. Sulettamain, cura ch'igl è mezdi, inditgescha il pendel mellen malegià vid la paraid anc las uras localas. Quai munta en il cas da Cuira circa las 12:22.
Betg mo 2 temps – era la data
Il rudè ch'è da la vart dretga da l'ura mussa en cifras romanas ils mais schaner enfin december. Sin la lantschetta sa chattan duas cullas che na tutgan dentant betg l'ina l'autra.
Las lingias finas e nairas inditgeschan la midada dal mais e quai capita adina il 23avel di dal mais (lu mida era l'ensaina). Sco la fotografia sura mussa, inditgescha la segunda lingia naira da sut ensi il mais 5 (pia il matg) ed il mais 7 (pia il fanadur). La sumbriva da la sfessa tranter quellas duas cullas sa chatta in pau pli aut che la segunda lingia naira da sut ensi (fotografia sut). Quai munta che nus essan circa 10 dis davent dals 23 da fanadur e quai constat uschia circa cun ils 5 d'avust.